钦定古今图书集成/明伦汇编/氏族典/第084卷 > 胡松年
## 钦定古今图书集成/明伦汇编/氏族典/第084卷 > 胡松年

按《宋史胡松年传》：“松年，字茂老，海州怀仁人。幼孤贫，
母粥机织使学，读书过目不忘，尤邃于《易》。政和二年，
上舍释褐，补潍州教授。八年，赐对便殿，徽宗伟其状
貌，改校书郎，兼资善堂赞读，为殿试参详官，迁中书
舍人。咈时相意，提举太平观。建炎间，密奏中原利害，
召赴行在，出知平江府，召为中书舍人，除给事中兼”
侍讲。王伦使金还，言金人欲再遣重臣来计议，以松
年试工部尚书，为韩肖胄副，充金奉表通问使。使还，
拜吏部尚书。岳飞收复襄、汉，令松年筹度守御事，松
年条战舰四利，除端明殿学士、签书枢密院事。帝决
意亲征，命松年权参知政事，专治战舰。俄以疾提举
洞霄宫。十六年，卒。松年平生不喜蓄财，喜宾客，奉入
不足以供费。秦桧秉政，士大夫无不曲意阿附，松年
独鄙之，至死不通一书，世以此高之。